Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**«Қазақстан Республикасының Қылмыстық, Қылмыстық-процестік және Қылмыстық-атқару кодекстеріне қылмыстық сот төрелігі, жазаны орындау және азаптау мен қатыгез әрекеттердің алдын алу саласындағы адам құқықтары мәселелері бойынша өзгерістер мен толықтырулар енгізу туралы»**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2014 жылғы 3 шілдедегі Қазақстан Республикасының Қылмыстық кодексіне:

1) 3-бап мынадай мазмұндағы 27-1) тармақпен толықтырылсын:

«27-1) ресми түрде әрекет ететін адам - осы Кодексте пайдаланылатын, лауазымды адамның немесе билік өкілінің айқындамасына жатпайтын, адам еңбек қатынастарында болатын ұйымда ұсталып отырған, емделіп жатқан, білім алатын немесе тұрақты, уақытша не мерзімді негізде тәрбиеленетін адамға қатысты өкімдік өкілеттіктерге ие адам, оның ішінде: оқу, тәрбие, емдеу, медициналық-әлеуметтік мекеменің (ұйымның) қызметкері, педагог, нұсқаушы, медицина қызметкері, сондай-ақ шарт бойынша жұмыскерлер;»;

2) 46-бапта:

бесінші бөлік мынадай редакцияда жазылсын:

«5. Бас бостандығынан айыруды:

1) қылмыстық-атқару жүйесінің қауіпсіздігі барынша төмен мекемелерінде:

абайсызда жасаған қылмыстары үшiн сотталған адамдарға;

осы Кодекстің 7, 8, 9, 12 және 13-тарауларында көзделген, күш қолданумен байланысты емес қылмыстар үшін сотталған адамдарға;

қылмыспен келтірілген залалды толық өтеген жағдайда, осы Кодекстің 15-тарауында көзделген қылмыстар үшін сотталған адамдарға;

қасақана қылмыс жасағаны үшiн екі жылға дейiнгi мерзiмге бас бостандығынан айыруға жаза тағайындалған, алғаш рет сотталған адамдарға өтеу тағайындалады.

Осы тармақтың ережелері осы Кодекстің 366-бабының 1-1, екінші, үшінші және төртінші бөліктерінде, 367-бабының екінші, үшінші және төртінші бөліктерінде, 368-бабының екінші бөлігінде көзделген қылмыстарды жасағаны үшін бас бостандығынан айыруға сотталған адамдарға қолданылмайды;

2) қылмыстық-атқару жүйесінің орташа қауіпсіз мекемелерінде:

қасақана қылмыстар жасағаны үшiн екі жылдан астам мерзiмге бас бостандығынан айыруға сотталған, бұрын бас бостандығынан айыруды өтемеген адамдарға;

бұрын бас бостандығынан айыруды өтемеген, осы Кодекстің 366-бабының 1-1, екінші және үшінші бөліктерінде, 367-бабының екінші және үшінші бөліктерінде, 368-бабының екінші бөлігінде көзделген қылмыстарды жасағаны үшін бас бостандығынан айыруға сотталған адамдарға;

айыппұл, түзеу жұмыстары, қоғамдық жұмыстарға тарту, бас бостандығын шектеу бас бостандығынан айырумен ауыстырылған бұрын бас бостандығынан айыруды өтемеген адамдарға;

3) қылмыстық-атқару жүйесінің қауіпсіздігі барынша жоғары мекемелерінде:

бас бостандығынан айыруға сотталған, қасақана қылмыс жасағаны үшін бұрын бас бостандығынан айыруды өтеген адамдарға;

бұрын бас бостандығынан айыруды өтеген, осы Кодекстің 366-бабының 1-1, екінші және үшінші бөліктерінде, 367-бабының екінші және үшінші бөліктерінде, 368-бабының екінші бөлігінде көзделген қылмыстарды жасағаны үшін бас бостандығынан айыруға сотталған адамдарға;

айыппұл, түзеу жұмыстары, қоғамдық жұмыстарға тарту, бас бостандығын шектеу бас бостандығынан айырумен ауыстырылған бұрын бас бостандығынан айыруды өтеген адамдарға;

4) қылмыстық-атқару жүйесінің толық қауіпсіз мекемелерінде өмір бойына бас бостандығынан айыруға сотталған адамдарға өтеу тағайындалады.

Осы баптың ерекшеліктерін ескере отырып, үкімдер жиынтығы кезінде бас бостандығынан айыруды өтеу үшін жиынтыққа кіретін үкімдердің бірінде белгіленген мекеменің неғұрлым қатаң түрі айқындалады.»;

алтыншы бөлік мынадай редакцияда жазылсын:

«6. Аса ауыр қылмыстар жасағаны үшiн бес жылдан астам мерзiмге бас бостандығынан айыруға сотталған, бұрын бас бостандығынан айыруды өтеген адамдарға қылмыстардың қауiптi қайталануы кезiнде жаза мерзiмiнiң бiр бөлiгiн, бiрақ бес жылдан аспайтын мерзiмді қылмыстық-атқару жүйесінің толық қауіпсіз мекемелерінде өтеу тағайындалуы мүмкiн.»;

3) 75-бапта:

тақырып мынадай редакцияда жазылсын:

«75-бап. Ауруға шалдығуына байланысты жазадан босату және жазаны өтеуді кейінге қалдыру»

екінші бөлік мынадай редакцияда жазылсын:

«2. Өмір бойына бас бостандығынан айырудан басқа, жазаны өтеуге кедергi жасайтын өзге де ауыр науқастан зардап шегуші адамға сот жазаны өтеуді кейінге қалдыруды қолдануы мүмкін не оны сот жазаны өтеуден босатады немесе науқасының сипаты, жасалған қылмыстық құқық бұзушылықтың ауырлығы, сотталған адамның жеке басы және басқа да мән-жайлар ескеріле отырып, жаза неғұрлым жеңiл жаза түрiмен ауыстырылуы мүмкін.»;

мынадай мазмұндағы төртінші бөлікпен толықтырылсын:

«4. Кәмелетке толмағандардың жыныстық тиіспеушілігіне қарсы қылмысты кәмелетке толмаған адамның он төрттен он сегіз жасқа дейінгі кәмелетке толмаған адамға қатысты жасау жағдайын қоспағанда, осындай қылмыс адамдардың қаза табуына алып келген не аса ауыр қылмыс жасаумен ұштасқан террористік немесе экстремистік қылмыс, сондай-ақ қылмыстық топтың құрамында жасалған қылмыс үшін сотталған адамдарға қатысты жазаны өтеуді кейінге қалдыру қолданылмайды.»;

4) 79-бап оныншы бөлікпен толықтырылсын:

«10. Сотталғандықты жою немесе алып тастау сот қылмыстық-атқару жүйесі мекемесінің түрін анықтағанда ескерілмейді.»;

5) 110-баптың екінші бөлігінің 4) тармағы алып тасталсын;

6) 146-бап мынадай редакцияда жазылсын:

«146-бап. Қатыгез, адамгершілікке жатпайтын немесе қадір-қасиетті қорлайтын әрекет, азаптаулар.

1. Қатыгез, адамгершілікке жатпайтын немесе қадір-қасиетті қорлайтын әрекет, яғни азаптау белгілері болмаған кезде лауазымды адамның немесе ресми түрде әрекет ететін адамның не басқа адамның олардың айдап салуымен не олар біле тұрып немесе олардың үнсіз келісімімен тән зардабын және (немесе) психикалық зардапты қасақана келтіруі –

екі жылға дейінгі мерзімге немесе онсыз белгілі бір лауазымдарды атқару немесе белгілі бір қызметпен айналысу құқығынан айыра отырып, екі мың айлық есептік көрсеткішке дейінгі мөлшерде айыппұл салуға не сол мөлшерде түзеу жұмыстарына не алты жүз сағатқа дейінгі мерзімге қоғамдық жұмыстарға тартуға не екі жылға дейінгі мерзімге бас бостандығын шектеуге не сол мерзімге бас бостандығынан айыруға жазаланады.

1-1. Азаптаулар, яғни лауазымды адамның немесе ресми түрде әрекет ететін адамның не олардың айдап салуымен не олар біле тұрып немесе олардың үнсіз келісімімен басқа адамның азапталушыдан немесе басқа адамнан мәлiметтер алу немесе мойындату не ол немесе басқа адам жасаған немесе жасады деп күдiк келтірілген әрекет үшiн оны жазалау, сондай-ақ оны немесе үшiншi тұлғаны қорқыту немесе мәжбүрлеу мақсатымен немесе кез келген сипаттағы кемсiтуге негiзделген кез келген себеп бойынша қасақана тән зардабын және (немесе) психикалық зардап шектiруi –

белгілі бір лауазымдарды атқару немесе белгілі бір қызметпен айналысу құқығынан үш жылға дейінгі мерзімге айыра отырып, бес мың айлық есептік көрсеткішке дейiнгi мөлшерде айыппұл салуға не сол мөлшерде түзеу жұмыстарына не алты жылға дейінгі мерзімге бас бостандығын шектеуге не сол мерзімге бас бостандығынан айыруға жазаланады.

2. Осы баптың бірінші немесе 1-1-бөліктерінде көзделген:

1) адамдар тобы немесе алдын ала сөз байласу арқылы адамдар тобы жасаған;

2) бiрнеше рет;

3) денсаулыққа ауырлығы орташа зиян келтіріле отырып;

4) кінәлі адамға жүктілік жағдайында екені көрінеу белгілі әйелге немесе кәмелетке толмаған адамға қатысты жасалған іс-әрекеттер –

белгілі бір лауазымдарды атқару немесе белгілі бір қызметпен айналысу құқығынан үш жылға дейінгі мерзімге айыра отырып, төрт жылдан он жылға дейінгі мерзімге бас бостандығынан айыруға жазаланады.

3. Осы баптың бірінші, 1-1 немесе екінші бөліктерінде көзделген жәбiрленушiнiң денсаулығына ауыр зиян келтiруге немесе абайсызда оның өліміне әкеп соққан іс-әрекеттер –

белгiлi бiр лауазымдарды атқару немесе белгiлi бiр қызметпен айналысу құқығынан үш жылға дейiнгi мерзiмге айыра отырып, жеті жылдан он екі жылға дейiнгi мерзiмге бас бостандығынан айыруға жазаланады.

Ескерту. Лауазымды адамдардың және ресми түрде әрекет ететін адамдардың не басқа да адамдардың заңды әрекеттерінің нәтижесінде келтірілген тән зардабы және (немесе) психикалық зардап азаптау және қатыгез, адамгершілікке жатпайтын немесе қадір-қасиетті қорлайтын қарым-қатынас деп танылмайды.»;

2. 2014 жылғы 4 шілдедегі Қазақстан Республикасының Қылмыстық-процестік кодексіне:

1) 199-баптың үшінші бөлігі мынадай редакцияда жазылсын:

«3. Хаттамада: тергеу әрекетiн жүргiзу орны мен күнi; минутына дейiнгі дәлдікпен оның басталу және аяқталу уақыты; тергеу әрекетін жүргізген адамның лауазымы мен тегі, тергеу әрекетіне қатысқан әрбір адамның тегі, аты, әкесінің аты (ол болған кезде) көрсетiледi.

Хаттамада процестік әрекеттер олардың болған ретiмен, оларды жүргiзу кезінде анықталған iс үшiн елеулі мән-жайлар, сондай-ақ тергеу әрекетін жүргiзуге қатысқан адамдардың мәлiмдемелерi жазылады.

Тергеу әрекетінің барысы мен нәтижелері аудио-, бейнежазба құралдарының көмегімен толық тіркелген жағдайда тергеу әрекетін жүргізетін адам алынған нақты деректерді және іс үшін маңызы бар анықталған мән-жайларды қысқаша баяндаумен шектелуге құқылы.»;

2) 471-бап мынадай мазмұндағы 1-1-бөлікпен толықтырылсын:

«1-1. Сотталған адамды ауруына байланысты босату немесе жазаны өтеуді кейiнге қалдыру, жазаның өтелмеген бөлiгiн неғұрлым жеңiл жаза түрiмен ауыстыру туралы сот қаулысы сотталған адамды босатуға қатысты бөлігінде дереу орындауға жатады.

Бұл ретте көрсетілген қаулыларға осы Кодекстің 48 және 49-тарауларында белгіленген қағидалар бойынша аппеляциялық тәртіппен шағым жасалуы және прокурордың өтінішхаты бойынша қайта қаралуы мүмкін.»;

3) 476-баптың 7) тармағы мынадай редакцияда жазылсын:

«7) ауруына байланысты медициналық сипаттағы мәжбүрлеу шараларын қолданып немесе қолданбай босату немесе жазаны өтеуді кейiнге қалдыру туралы, жазаның өтелмеген бөлігін неғұрлым жеңіл жаза түрімен ауыстыру (Қазақстан Республикасы Қылмыстық кодексiнiң 75-бабы) туралы, сондай-ақ жазаны әрі қарай орындау үшін, оның ішінде сауығып кетуіне байланысты босату немесе жазаны өтеуді кейiнге қалдыру туралы қаулылардың күшін жою туралы;»;

4) 478-баптың жетінші бөлігі мынадай редакцияда жазылсын:

«7. Сотталған адамды ауруына байланысты босату немесе жазаны өтеуді кейiнге қалдыру не оны емдеу мекемесiне орналастыру туралы мәселенi қараған кезде қорытынды берген дәрiгерлік комиссия өкiлiнiң қатысуы мiндеттi, ал сот-медициналық немесе сот-психиатриялық сараптама жүргізілген жағдайда, сот отырысына қорытынды берген сарапшы қатысады.»;

5) 481-баптың бірінші, үшінші және төртінші бөліктері мынадай редакцияда жазылсын:

«1. Ауруына байланысты босату немесе жазаны өтеуді кейiнге қалдыру туралы мәселе сотталған адамның (оның заңды өкілінің немесе өкілінің) немесе жазаны орындайтын мекеменің немесе органның өтінішхаты бойынша қаралады.

3. Жазаны орындайтын мекеме немесе орган сотқа сотталған адамның ауруына байланысты босатылғаннан немесе жазаны өтеуін кейiнге қалдырғаннан кейін болжамды түрде тұратын орны туралы деректерді, ал аурудың сипаты оған заңда көзделген жағдайларда міндетті емдеуді қолдануды талап еткенде – сотталған адам жіберілетін немесе орналастырылатын мекеменің атауын ұсынады.

4. Ауруына байланысты босату немесе жазаны өтеуді кейiнге қалдыру туралы мәселені қарау кезінде сот отырысына қорғаушының, заңды өкілдің, прокурордың, жазаны орындайтын мекеме немесе орган өкілінің, қорытынды берген дәрігерлік комиссия өкілінің қатысуы міндетті. Қажет болған жағдайларда сот отырысына сот қаулысы бойынша сараптама жүргізген және қорытынды берген сарапшы қатысады.».

3. 2014 жылғы 5 шілдедегі Қазақстан Республикасының Қылмыстық-атқару кодексіне:

1) 24-бап мынадай мазмұндағы 12-1 бөлікпен толықтырылсын:

«12-1. Жазасын өтеуден босатылған не ауруына байланысты жазасын өтеуді кейінге қалдыру қолданылған адамдар босатылған не ол бекітіліп берілген қылмыстық-атқару жүйесі мекемесінің бақылауында болады.»;

2) 89-бапта:

бірінші бөліктің 5) тармақшасы және алтыншы бөлік алып тасталсын;

жетінші бөлікте:

1) және 4) тармақшалар мынадай редакцияда жазылсын:

«1) Қазақстан Республикасы Қылмыстық кодексінің 46-бабының бесінші бөлігінің 4) тармағында және алтыншы бөлігінде көрсетілген сотталғандар;»

«4) осы Кодекстің 92-бабының бірінші бөлігіне және 96-бабының 3-1-бөлігіне сәйкес жiберiлген сотталғандар;»

мынадай мазмұндағы 5) тармақшамен толықтырылсын:

«5) өлім жазасы түріндегі жазасы кешірім жасау тәртібімен немесе өлім жазасын жоятын заңның қолданылуына байланысты бас бостандығынан өмір бойына айыруға ауыстырылған сотталғандар өтейді.»;

оныншы бөлік мынадай редакцияда жазылсын:

«10. Сотталғандар камераларда тұратын бір мекемеде әртүрлі режим түрлері бар оқшауланған учаскелер жасалуы мүмкін.

Камералық ұстау туралы осы бөліктің талабы осы Кодекстің 94-бабының үшінші бөлігінде көрсетілген адамдарға қолданылмайды.»;

3) 94-бапта:

екінші бөліктің екінші абзацы мынадай редакцияда жазылсын:

«Бiр мекемеде бас бостандығынан айыруға алғаш рет сотталған және бұл жазаны бұрыннан өтеп жүрген әйелдер, оның ішінде соттардың, құқық қорғау және арнаулы мемлекеттік органдардың бұрынғы қызметкерлері, сотталғандардың мінез-құлқын бақылау мен қадағалауды жүзеге асыруға уәкілетті адамдар бөлек ұсталуы мүмкiн.»;

үшінші бөлік мынадай редакцияда жазылсын:

«3. Жекелеген мекемелерде, сотталғандығының санына қарамастан, сотталған – соттардың, құқық қорғау және арнаулы мемлекеттік органдардың бұрынғы қызметкерлері, сотталғандардың мінез-құлқын бақылау мен қадағалауды жүзеге асыруға уәкілетті адамдар ұсталады.

Сотталған әйелдерді – соттардың, құқық қорғау және арнаулы мемлекеттік органдардың бұрынғы қызметкерлерін, сотталғандардың мінез-құлқын бақылау мен қадағалауды жүзеге асыруға уәкілетті адамдарды жеке ұстау мүмкін болмаған жағдайда, олар мекемелерде басқа сотталғандардан бөлек ұсталуы мүмкін.

Осы бөліктің күші қауіпсіздігі барынша төмен мекемелерге қолданылмайды.»;

4) 96-баптың бірінші бөлігінің 1) тармақшасы мынадай редакцияда жазылсын:

«1) сотталғандар сот үкімі, қаулысы бойынша тағайындалған мерзiмнiң кемiнде жартысын толық қауіпсіз мекемеде өтегеннен кейін – толық қауіпсіз мекемеден қауіпсіздігі барынша жоғары немесе орташа қауіпсіз мекемеге;»;

5) 103-баптың бірінші бөлігі мынадай редакцияда жазылсын:

«1. Бір орташа қауіпсіз немесе қауіпсіздігі барынша жоғары мекеменің шегінде, сондай-ақ кәмелетке толмағандарды ұстауға арналған орташа қауіпсіз мекемеде сотталғандар жазаны өтеудiң дағдылы, қатаң, жеңiлдетiлген және жеңiлдiктi жағдайларында болуы мүмкiн.»;

6) 108-баптың төртінші бөлігінің бірінші абзацы мынадай редакцияда жазылсын:

«4. Толық, қауіпсіздігі барынша жоғары, орташа қауіпсіз және қауіпсіздігі аралас мекемелерде ұсталатын сотталғандар айына екі реттен көп емес ақшалай аударымдарды алуға құқылы, бұл ретте олардың жалпы сомасы жиырма айлық есептік көрсеткіштен аспауға тиіс.»;

7) 116-бапта:

бірінші бөліктің екінші абзацы мынадай редакцияда жазылсын:

«Мекемелердің балалар үйлерінде Мектепке дейінгі тәрбие мен оқытудың мемлекеттік жалпыға міндетті стандартына сәйкес балалардың қалыпты тұруы мен дамуы үшін қажетті жағдайлар қамтамасыз етіледі. Мектепке дейінгі білім беруді ұйымдастыруды білім беру саласындағы атқарушы орган қамтамасыз етеді.»;

екінші бөлікте «балалар» деген сөз «бала (балалар)» деген сөздерге ауыстырылсын;

екінші бөлік мынадай мазмұндағы абзацпен толықтырылсын:

«Сотталған әйелдің мекеме әкімшілігіне өтінішхаты бойынша, мынадай:

жаза мерзімін өтеу бойынша босатуға;

сотталған әйелдің мерзімінен бұрын шартты түрде босату, жазаның өтелмеген бөлігін жазаның неғұрлым жеңіл түрімен ауыстыру туралы өтінішхат беру құқығы басталғанға дейін бір жылдан аз қалған жағдайларда бала (балалар) сотталған әйелмен бірге төрт жасқа толғанға дейін қала алады.»;

8) 139-бап алып тасталсын;

9) 140-бап алып тасталсын;

10) 141-бап алып тасталсын;

11) 142-баптың бірінші бөлігінің 1) және 2) тармақшалары мынадай редакцияда жазылсын:

«1) қасақана қылмыстар жасағаны үшін бұрын бас бостандығынан айыруды өтеген адамдарды қоспағанда, Қазақстан Республикасы Қылмыстық кодексінің 46-бабы бесінші бөлігінің 1) тармағында аталған сотталғандар;

2) осы Кодекстің 96-бабы бірінші бөлігінің 2) тармақшасында көзделген тәртіппен ауыстырылған сотталғандар;

Қазақстан Республикасы Қылмыстық кодексінің 46-бабы бесінші бөлігінің 1) тармағында аталған қасақана қылмыстар жасағаны үшін бұрын бас бостандығынан айыруды өтеген сотталғандарды ұстауға арналған мекемелерге бөлінеді.»;

12) 144-бапта:

бірінші және төртінші бөліктер мынадай редакцияда жазылсын:

«1. Толық қауіпсіз мекемелер:

1) толық қауіпсіз мекемеде жаза мерзімінің бір бөлігін өтеумен, бес жылдан астам мерзімге сотталғандарды, сондай-ақ орташа және қауіпсіздігі барынша жоғары мекемелерде жазаны өтеудің белгіленген тәртібін бұзғаны үшін үш жылға дейінгі мерзімге толық қауіпсіз мекемеге ауыстырылған сотталғандарды;

2) өмiр бойына бас бостандығынан айыруға сотталған, сондай-ақ өлім жазасы түріндегі жазасы кешірім жасау тәртібімен немесе өлім жазасын жоятын заңның қолданылуына байланысты өмір бойына бас бостандығынан айыруға ауыстырылған сотталған адамдарды ұстауға арналған мекемелерге бөлінеді.

Сотталғандар толық қауіпсіз мекемелерде осы Кодекстiң 89-бабында көрсетiлген негiздер бойынша да ұсталуы мүмкiн.»;

«4. Қатаң жағдайларда орташа қауіпсіз және қауіпсіздігі барынша жоғары мекемелерде жазаны өтеудің белгіленген тәртібін бұзғаны үшін үш жылға дейінгі мерзімге толық қауіпсіз мекемеге ауыстырылған сотталғандар, қаскөйлікпен бұзушылар деп танылған, дағдылы және жеңілдетілген жағдайлардан ауыстырылған сотталғандар жазасын өтейді.

Бұл ретте жазаны өтеудің қатаң жағдайларында өтеу мерзімі сотталған адамның толық қауіпсіз мекемеге нақты келген күнінен бастап есептеледі.»;

13) мынадай мазмұндағы 145-1-баппен толықтырылсын:

«145-1-бап. Өмір бойына бас бостандығынан айыру жазасын өтеп жүрген сотталғандарға арналған толық қауіпсіз мекемелерде жазаны өтеу жағдайлары

1. Өмір бойына бас бостандығынан айыруға сотталғандар, сондай-ақ өлiм жазасы кешірім жасау тәртібімен немесе өлім жазасын жоятын заңның қолданылуына байланысты өмір бойына бас бостандығынан айыруға ауыстырылған сотталғандар жазасын толық қауіпсіз мекемелерде басқа сотталғандардан бөлек өтейді.

2. Өмiр бойына бас бостандығынан айыруға сотталғандар, сондай-ақ өлiм жазасы кешірім жасау тәртібімен немесе өлім жазасын жоятын заңның қолданылуына байланысты өмір бойына бас бостандығынан айыруға ауыстырылған сотталғандар камераларға орналастырылады.

Сотталғандармен тәрбие жұмысы камераларда ұстау талаптары ескеріле отырып, ұйымдастырылады.

3. Сотталғандардың күн сайын ұзақтығы:

1) жазаны өтеудің қатаң жағдайларында – бiр сағаттық;

2) жазаны өтеудің дағдылы жағдайларында – бiр жарым сағаттық;

3) жазаны өтеудің жеңілдетілген жағдайларында – екі сағаттық сейілдеуге құқығы бар.

4. Барлық сотталғандар толық қауіпсіз мекемелерге келген бойда жазаны өтеудiң дағдылы жағдайларына орналастырылады.

5. Жазаны өтеудің белгіленген тәртiбiн қаскөйлікпен бұзушылар деп танылған және жазасын дағдылы және жеңiлдетiлген жағдайларда өтеп жүрген сотталғандар жазаны өтеудiң қатаң жағдайларына ауыстырылады.

Жазасын жеңiлдетiлген жағдайларда өтеп жүрген, жазаны өтеудің белгiленген тәртiбiн бұзушылар деп танылған сотталғандар дағдылы жағдайларға ауыстырылады.

Жазаны өтеудің белгiленген тәртiбiн бұзғаны үшiн жазалары болмаған кезде кемінде бес жылдан кейін жазаны өтеудiң қатаң жағдайларынан дағдылы жағдайларына ауыстыру жүргiзiледi.

Бірінші оң мінез-құлық дәрежесі болған кезде кемінде бес жылдан кейін жазаны өтеудiң дағдылы жағдайларынан жеңілдетілген жағдайларына ауыстыру жүргiзiледi.

6. Жазаны өтеудің қатаң жағдайларынан дағдылысына, дағдылы жағдайларынан жеңілдетілгеніне қайта ауыстыру осы баптың бесінші бөлігінде айқындалатын тәртіппен жүргізіледі.

7. Жазасын дағдылы жағдайларда өтеп жүрген сотталғандар камераларда тұрады.

Олар:

1) ай сайын тамақ өнімдері мен бiрiншi кезекте қажетті заттарды сатып алуға ақшаны уақытша орналастырудың қолма-қол ақшаны бақылау шоттарындағы қаражатты екі айлық есептік көрсеткішке дейінгі мөлшерде жұмсауға;

2) бір жыл ішінде үш сауқат немесе сәлемдеме және үш бандероль алуға;

3) бір жыл ішінде төрт қысқа мерзімді кездесу алуға құқылы.

8. Жазасын жеңiлдетiлген жағдайларда өтеп жүрген сотталғандар камераларда тұрады.

Олар:

1) ай сайын тамақ өнімдері мен бiрiншi кезекте қажеттi заттарды сатып алуға ақшаны уақытша орналастырудың қолма-қол ақшаны бақылау шоттарындағы қаражатты жеті айлық есептiк көрсеткiшке дейiнгi мөлшерде жұмсауға;

2) бір жыл ішінде төрт сауқат немесе сәлемдеме және төрт бандероль алуға;

3) бір жыл iшiнде үш қысқа мерзiмдi және екі ұзақ мерзімді кездесу алуға құқылы.

9. Жазасын қатаң жағдайларда өтеп жүрген сотталғандар камераларда тұрады.

Олар:

1) ай сайын тамақ өнімдері мен бiрiншi кезекте қажетті заттарды сатып алуға ақшаны уақытша орналастырудың қолма-қол ақшаны бақылау шоттарындағы қаражатты екі айлық есептік көрсеткішке дейінгі мөлшерде жұмсауға;

2) бір жыл ішінде бір сауқат немесе сәлемдеме және бір бандероль алуға;

3) бір жыл iшiнде екі қысқа мерзiмдi кездесу алуға құқылы.»;

14) 157-баптың үшінші бөлігі мынадай редакцияда жазылсын:

«3. Сотталғандардың бастауыш, негізгі орта, жалпы орта, техникалық, кәсіптік және қосымша білім алуы Қазақстан Республикасының білім саласындағы заңнамасына сәйкес жүзеге асырылады.»;

15) 170-бап мынадай редакцияда жазылсын:

«170-бап. Жазасын өтеуден ауруына байланысты босатылған не жазасын өтеуді кейінге қалдыру қолданылған адамның денсаулық жағдайын бақылау

1. Психикасының бұзылуына немесе өзге де ауыр сырқатына байланысты жазасын одан әрі өтеуден босатылған немесе жазасын өтеуді кейінге қалдыру қолданылған адамның денсаулық жағдайын бақылауды ол босатылған немесе ол бекітілген мекеменің әкімшілігі жүзеге асырады.

2. Босатылған немесе жазасын өтеуді кейінге қалдыру қолданылған адам емделіп жатқан денсаулық сақтау ұйымы оның денсаулық жағдайы туралы ақпаратты мекеме әкімшілігіне тоқсан сайын береді, ал сауыққан немесе қайтыс болған жағдайларда оған және прокурорға дереу хабар береді.

3. Адам сауыққан жағдайда, жазаны орындауды жалғастыру мекеме әкімшілігінің ұсынуы бойынша соттың қаулысымен жүргізіледі.».

4. «Қазақстан Республикасының Ұлттық ұланы туралы» 2015 жылғы 10 қаңтардағы Қазақстан Республикасының Заңына:

1) 4-баптың 1-тармағының 3) және 4) тармақшалары мынадай редакцияда жазылсын:

«3) сотталған әйелдердің, кәмелетке толмағандардың, Қазақстан Республикасы Қылмыстық-атқару кодексінің 144-бабы бірінші бөлігінің 1) тармақшасында көрсетілген адамдардың жазасын өтеуіне арналған қылмыстық-атқару жүйесінің мекемелерін және тергеу изоляторларын қоспағанда, қылмыстық-атқару жүйесінің мекемелерін күзету;»;

«4) Ұлттық ұлан күзететін қылмыстық-атқару жүйесінің мекемелерінде ұсталатын адамдардың, сондай-ақ олардың аумағындағы азаматтардың мінез-құлқын бақылауды және қадағалауды жүзеге асыру;»;

2) 5-бапта:

1-тармақтың 4) тармақшасы мынадай редакцияда жазылсын:

«4) қылмыстық-атқару жүйесінің орташа қауіпсіз, қауіпсіздігі барынша жоғары, қауіпсіздігі аралас, Қазақстан Республикасы Қылмыстық-атқару кодексінің 144-бабы бірінші бөлігінің 2) тармақшасында көрсетілген адамдардың жазасын өтеуіне арналған толық қауіпсіз мекемелерді күзетуді қамтамасыз етуге, олардың әкімшілігінің басшылығымен сотталғандарды бақылауды және қадағалауды жүзеге асыруға, сотталғандар мен күзетпен ұсталатын адамдарды айдауылмен алып жүруге;»;

2-тармақтың 6) тармақшасы мынадай редакцияда жазылсын:

«6) Ұлттық ұлан күзететін қылмыстық-атқару жүйесінің мекемелерінде ұсталатын адамдардың мінез-құлқын бақылауды және қадағалауды жүзеге асыруға, оларда ұсталатын адамдардан өздеріне Қазақстан Республикасының заңнамасымен және соттың үкімімен жүктелген міндеттерді орындауын талап етуге;».

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізілетін 1-тармақтың 6) тармақшасын қоспағанда, алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының Президенті**